CCVI.  Privilegium pro monasterio S. Mariae Lucellensi.   (Anno 1147, Jul. 17.) [SCHOEPFLIN,  Alsat. diplom.,  I, 233.]
Author: Eugenius III

EUGENIUS episcopus, servus servorum Dei, dilectis filiis CHRISTIANO abbati Sanctae Mariae de Lucela, ejusque fratribus tam praesentibus quam futuris regularem vitam professis, in perpetuam memoriam.

Desiderium quod ad religionis propositum et animarum salutem pertinere dignoscitur, auctore Deo, sine aliqua est dilatione complendum. Eapropter, dilecti in Domino filii, vestris justis postulationibus clementer annuimus, et praefatum locum, in quo divino mancipati estis obsequio, sub B. Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona in praesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis. Ipsum videlicet locum Lucela. curias de Culmillis. de Coronato, de Curtamaltru, de Libunwilar, de fonte Alnulphi, de Muteresheim, de Dornoso, de Ytzvelden, de Haldestatt, de Sennheim, de Mosa cum omnibus earum appendiciis. Sane laborum vestrorum, quos propriis manibus aut sumptibus colitis, sive de nutrimentis vestrorum animalium, nullus omnino a vobis decimas exigere praesumat Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen. Ego Eugenius Catholicae Ecclesiae episc. Ego Albericus Ostiensis episc. Ego Guido presbyter card. tit. Sanctorum Laurentii et Damasi. Ego Julius presbyter cardinalis tit. Sancti Marcelli. Ego Hugo presb. card. in Lucina. Ego Odo diaconus cardin. S. Georgii ad Aureum Velum. Ego Octavianus diaconus card. tit. S. Nicolai in Carcere Tulliano. Ego Guido diaconus cardinalis tit. S. Mariae in Porticu. Ego Hyacinthus diaconus card. S. Mariae in Cosmedin. Ego Jordanus presbyter card. tit. Susannae. Datum Altissiodori per manum Guidonis sanctae Ecclesiae Romanae diaconi cardinalis et cancellarii, XVI Kal. Augusti, indict. X, Incarnationis Dominicae anno 1147, pontificatus vero domni Eugenii papae III anno III.